ཁྱད་པར་དུ་རྗེ་ཙོང་ཁ་པ་བློ་བཟང་གྲགས་པའི་དཔལ་བྱོན་ནས་མདོ་སྔགས་རིག་གནས་ཀྱི་བཤད་སྒྲུབ་ལྷག་པར་འཕེལ་ཏེ༑བོད་ཡུལ་འདིར་སློབ་གཉེར་བས་ས་སྟེང་ཁྱབ་པ་བྱུང༌།ཁོང་ཤར་ཕྱོགས་ཙོང་ཁའི་ཡུལ་དུ་རབ་བྱུང་དྲུག་པའི་མེ་བྱ་སྤྱི་ལོ་༡༣༥༧ལ་སྐུ་འཁྲུངས།དགུང་ལོ་གསུམ་བཞེས་པ་ན་ཀརྨ་པ་རོལ་བའི་རྡོ་རྗེ་ལས་དགེ་བསྙེན་བསྒྲུབས་ཏེ།མཚན་ཀུན་དགའ་སྙིང་པོར་གསོལ།དགུང་ལོ་བརྒྱད་པའི་དུས་ཤར་ཕྱོགས་རིག་པའི་དཔའ་བོ་ཞེས་གྲགས་པའི་མཁས་པ་ཆེན་པོ་ཆོས་རྗེ་དོན་འགྲུབ་རིན་ཆེན་ལས་རབ་བྱུང་དང་དགེ་ཚུལ་གྱི་སྡོམ་པ་བཞེས་ཏེ་བློ་བཟང་གྲགས་པ་ཞེས་པའི་མཚན་གསོལ།བླ་མ་དེ་ཉིད་ལས་ཀློག་དང་རིག་གནས་མདོ་སྔགས་ཀྱི་གདམས་པ་མང་དུ་གསན་ནས།དགུང་ལོ་བཅུ་དྲུག་གི་ཐོག་བོད་དུ་བྱོན།དམ་པ་ཆེན་པོས་གཞན་དོན་བྱེད་པ་ལ་རིག་གནས་མཐའ་དག་སྦྱང་དགོས་དགོངས་ནས་ཚལ་གུང་ཐང་ནས་ཚེ་ཡི་རིག་བྱེད་པ་དཀོན་མཆོག་སྐྱབས་ལས་གསོ་དཔྱད་ཀྱི་གཞུང་ལ་སྦྱངས་ཤིང༌།ཡན་ལག་བརྒྱད་པ་ཐུགས་ལ་བཟུང༌།ལོ་ཙཱ་བ་ནམ་མཁའ་བཟང་པོ་ལས་སྙན་ངག་མེ་ལོང་སོགས་བསླབས།བོ་དོང་ལོ་ཆེན་ཞམ་བཟང་བ་ལས་སྒྲ་ཀ་ལཱ་པ་དང༌།སྒྲ་ཙནྡྲར་པ་དང༌།སྡེབ་སྦྱོར་སོགས་ལ་སྦྱངས།ས་བཟང་མ་ཏི་པཎ་ཆེན་སོགས་ལས་ཀྱང་བསླབས།ཚལ་པ་རྟོགས་ལྡན་ཡེ་ཤེས་རྒྱལ་མཚན་ལས་རྩིས་ཀྱི་ལག་ལེན་མཐར་ཕྱིན་པར་སྦྱངས་སོ།།